Un nou scandal tulbură apele în organizația USR Bacău, doctorul Sebastian Hriban a fost suspendat 6 luni din funcția de președinte al organizației municipale Bacău a USR, a anunțat jurnalistul Cătălin Bejan, pe debacau.ro. Potrivit statutului USR, motivele suspendării sunt strict secrete, dar sancțiunea blochează înscrierea dr.Hriban în cursa internă pentru candidatura la Primăria Bacău, la care intenționează să participe și deputatul Lucian Daniel Stanciu Viziteu, președintele organizației județene.

„Motivele suspendării mele sunt confidențiale, conform Statutului USR, unde există această mențiune. Sunt un mare adept al transparenței, nu sunt de acord cu secretizarea excesivă”, a declarat, pentru Ziarul de Bacău, dr. Sebastian Hriban, care intenționează, totuși, să respecte această prevedere a actului de funcționare a partidului. Fostul șef al municipalei USR Bacău a precizat însă că nu este de acord cu decizia, pe care o va contesta la Comisia Județeană de Arbitraj și, dacă nu va avea succes, în instanță.

Până atunci, principalul efect al suspendării este că dr. Hriban nu va mai putea participa la procedura internă de selectare a candidatului la postul de primar al Bacăului. La nivel național, USR se află în campanie internă de desemnare a candidaților, în alte părți ale țării acest lucru s-a întâmplat deja, potrivit ex-președintelui municipalei. Competiția internă va fi urmată de una cu cei înscriși în aceeași cursă, dar la PLUS, partid cu care USR va avea candidat comun.

„Intenționam să candidez, acum nu mai pot să o fac, pentru că sunt suspendat”, a declarat doctorul. El a precizat că nu și-a anunțat oficial intenția de a candida, dar participarea la scrutin ar fi normală, ca președinte de organizație municipală.

Contactat pentru un punct de vedere, deputatul Lucian Daniel Stanciu Viziteu, președintele organizației județene USR care l-a suspendat pe dr. Hriban, a negat ferm că sancțiunea ar avea legătură cu o posibilă rivalitate. „Suspendarea nu are legătură cu candidatura la Primăria Bacău, ci cu o încălcare a Statutului USR”, a afirmat deputatul Viziteu. Potrivit acestuia, în USR Bacău sunt luate „foarte multe” decizii de suspendare. Întrebat despre viitoarele alegeri, Viziteu a afirmat că se va înscrie în cursa internă, ca să devină candidat la postul de primar al municipiului Bacău.

În urmă cu doi ani, organizația județeană a USR Bacău a fost animată de un alt scandal, cu excluderi.

UPDATE: După publicarea articolului, dr.Sebastian Hriban a revenit asupra declarației inițiale și a afirmat că, de fapt, „nu am avut și nu am intenția de a candida la Primăria Bacău”.